**Zápisnica zo zasadnutia Obecného zastupiteľstva v Šalgočke,**

**ktoré sa uskutočnilo dňa 15. marca 2013 o 18.30 hod.**

**na Obecnom úrade v Šalgočke**

Prítomní :

Starostka obce - Helena Mesárošová

Poslanci Obecného zastupiteľstva v Šalgočke: podľa prezenčnej listiny

Kontrolórka obce Ing. Huterová

Zapisovateľka – Henrieta Korcová

**Bod č. 1 – Otvorenie zasadnutia**

Starostka obce Helena Mesárošová privítala prítomných, pričom za zapisovateľku určila Henrietu Korcovú,

za overovateľov zápisnice: p. Kohýla a p. Koboru,

za navrhovateľov uznesení: p. Majkovú a p. Matušniakovú

a následne dala hlasovať za predložený program zasadnutia:

**Program:**

1. Otvorenie

2. Kontrola uznesenia

3. Informácia o čerpaní rozpočtu za rok 2012, správa kontrolórky obce

4. Návrh zmeny územného plánu obce

5. Rôzne

6. Diskusia

7. Návrh na uznesenie

8. Záver

Hlasovanie:

Prítomní 5

Za 5 (p.Klištincová, Kobora, Kohýl, Majková, Matušniaková)

Proti 0

Zdržal sa hlasovania 0

**Bod č. 2 – Kontrola uznesenia predchádzajúceho zasadnutia obecného zastupiteľstva**

Po prečítaní uznesenia zo zasadnutia obecného zastupiteľstva zo 13.12. 2012 starostka Helena Mesárošová skonštatovala, že na základe predošlého uznesenia sa jednotlivo hovorilo s dôchodcami v obci ohľadne zorganizovania a fungovania Klubu dôchodcov v Šalgočke, ale zatiaľ sa nikto nehlási, kto by bol ochotný sa toho ujať – poslanci sa dohodli, že ohľadne tejto záležitosti ešte treba nechať dôchodcom čas, kým sa sami nerozhodnú.

**Bod č. 3 – Informácia o čerpaní rozpočtu za rok 2012, správa kontrolórky obce**

Poslanci pred zasadnutím obecného zastupiteľstva obdržali materiál o čerpaní rozpočtu k 31.12.2012. Starostka obce Helena Mesárošová predniesla poslancom informáciu o čerpaní rozpočtu k 31.12.2012, ktorá bola doplnená podrobným rozpisom výdavkov na mzdy, poistné, dane a stravné zamestnancov obce podľa členenia zamestnanci na trvalý pracovný pomer a zamestnanci zamestnaní prostredníctvom úradu práce. K čerpaniu rozpočtu, ktorý tvorí súčasť zápisnice spolu s rozpisom výdavkov, zo strany poslancov neboli vznesené žiadne námietky ani pripomienky, obecné zastupiteľstvo ho berie na vedomie.

Následne kontrolórka obce predniesla správu o svojej činnosti za rok 2012 podľa plánu činnosti. Prednesenú správu obecné zastupiteľstvo berie na vedomie. Zároveň starostka obce upozornila poslancov, že v septembri 2013 končí šesťročné volebné obdobie pani kontrolórky a na nasledujúcom zasadnutí obecného zastupiteľstva bude potrebné vyhlásiť podmienky výberového konania, ktoré si dovtedy treba premyslieť.

**Bod č.4 – Návrh zmeny územného plánu obce**

Na základe plánovanej hromadnej výstavby rodinných domov ako aj žiadosti p. Pavla Sobotoviča, ktorý by si na svojom pozemku chcel postaviť rodinný dom, predniesla starostka obce návrh na zmenu územného plánu obce, ktorá spočíva v zmene jeho slovnej časti, kde pri parc.č.522 sa individuálna bytová výstavba zmení na individuálnu a hromadnú bytovú výstavbu a priestor pri bytovkách sa zruší ako výstavba bytového domu a preklasifikuje sa na individuálnu bytovú výstavbu. Zmena územného plánu sa bude riešiť cez stavebný úrad s Ing. Halabrínovou a projektantom Ing. Odnogom. K uvedenému návrhu neboli prednesené žiadne pripomienky, na základe čoho bolo pristúpené k hlasovaniu za jeho zmenu podľa návrhu.

Hlasovanie:

Prítomní 5

Za 5 (p.Klištincová, Kobora, Kohýl, Majková, Matušniaková)

Proti 0

Zdržal sa hlasovania 0

**Bod č. 5 – Rôzne, Diskusia**

1. Starostka obce podala poslancom informáciu o priebehu, vyhodnotení a kladných ohlasoch občanov na obcou organizovanú akciu – Obecnú zabíjačku spojenú s ukončením fašiangov. K tomuto vyhodnoteniu neboli vznesené žiadne pripomienky. Poslanci sa zhodli na úspešnosti tejto akcie a súhlasili s jej opätovným pokračovaním.

2. Na obecný úrad boli doručené nasledovné žiadosti o poskytnutie dotácie z rozpočtu obce: žiadosť TJ Poľnohospodár Šalgočka o poskytnutie príspevku vo výške 2000,00 € na jej činnosť a žiadosť ZŠ s MŠ Zemianske Sady o poskytnutie príspevku v celkovej výške 600,00 €, a to na opravu podlahy v šatniach telocvične ZŠ vo výške 300,00 a na zakúpenie vybavenia inventáru do jedálne škôlky vo výške 300,00 €. Po prerokovaní finančných možností obce, doterajších príspevkov a stavu vybavenia ZŠ s MŠ Zemianske Sady, poslanci pripomienkova-li výber materiálu na podlahu, ktorý chce ZŠ použiť na opravu šatní telocvične a navrhli napísať odporučenie na zváženie výberu vhodnejšieho materiálu, ktorého kvalita by bola odolnejšia a trvácnejšia. Následne bolo pristúpené k hlasovaniu o schválenie poskytnutia dotácie vo výške 2000,-- € TJ Poľnohospodár Šalgočka,.

Hlasovanie:

Prítomní 5

Za 5 (p.Klištincová, Kobora, Kohýl, Majková, Matušniaková)

Proti 0

Zdržal sa hlasovania 0

Hlasovanie za poskytnutie dotácie vo výške 600,-- € ZŠ s MŠ Zemianske Sady

Hlasovanie:

Prítomní 5

Za 5 (p.Klištincová, Kobora, Kohýl, Majková, Matušniaková)

Proti 0

Zdržal sa hlasovania 0

3. Príprava akcií Hodina Zeme dňa 23.03.2013 spojená s vypnutím osvetlenia obce na čas jednej hodiny. Svetový Deň Zeme je vyhlásený na 22.04.. Obec sa zapojí do tohto projektu dňa 20.4.2013 (v sobotu). Zamerá sa na vyčistenie a úpravu okolia TJ Šalgočka dobrovoľník-mi z radov občanov, detí a futbalistov. Bude sa vysádzať v areáli TJ okrasná zeleň. Aj tento rok sa uskutoční 12.04.2013 Deň narcisov v spolupráci so ZŠ s MŠ Zemianske Sady. Všetky ostatné kultúrne akcie organizované obecným úradom sa budú niesť v duchu 765. výročia 1.písomnej zmienky o obci, ktorého oslavy by mali vyvrcholiť koncom mesiaca august. Uvedené informácie obecné zastupiteľstvo zobralo na vedomie.

4. V priebehu uplynulého týždňa sa na budove obecného úradu uskutočnila výmena nefunkčných dažďových zvodov a dali sa preklincovať plechy na streche. Boli preskúmané cenové ponuky a na základe toho bol vybraný dodávateľ uvedenej služby. Ďalší týždeň bude podľa počasia uskutočnená oprava odkvapového zvodu na budove TJ. Uvedenú informáciu obecné zastupiteľstvo berie na vedomie.

5. Starostka obce informovala poslancov o skutočnosti, že momentálne cez dohody, ktoré sú uzavreté s úradom práce, pracuje na obecnom úrade 6 nezamestnaných na úseku verejná zeleň, s ktorými sa momentálne pracuje na likvidácii starej skládky odpadu pod ihriskom a príprave nového priestoru zvlášť na záhradný odpad – kompostovisko a zvlášť na haluzovi-nu. Zmluvy s nimi sú uzavreté do konca apríla, resp. mája, kedy začne fungovať nový systém uzavierania dohôd. Taktiež na úrade pracuje jedna absolventka, ktorá má dohodu do konca augusta. Uvedené informácie obecné zastupiteľstvo berie na vedomie.

6. Na základe §4 ods.4 zák.č.253/1994 Zz o právnom postavení a platových pomeroch starostov obcí a primátorov miest, obecné zastupiteľstvo plat starostu opätovne raz ročne prerokuje vychádzajúc z priemernej mesačnej mzdy v hospodárstve SR za predchádzajúci kalendárny rok. Podľa údajov štatistického úradu SR priemerná mesačná mzda zamestnanca hospodárstva SR za rok 2012 bola 805,00 €. Výpočet nového platu:

805,00€ x koeficient 1,49 x úväzok 3/4 = 899,59 € =+10%= 899,59 +89,96 = po zaokrúhlení 990,00 €

Vychádzajúc z uvedených skutočností bol vznesený nasledujúci návrh: „Obecné zastupiteľstvo konštatuje, že na základe vlaňajšieho uznesenia č.1/2012 zo 14.03.2012 bol plat starostky obce doposiaľ vyplácaný podľa tohto schváleného uznesenia. Konštatuje, že rozsah úloh starostky sa kvantitatívne stále zvyšuje, zvyšuje sa aj ich náročnosť, a starostka obce dosiahla v uplynulom období pri vedení obecnej samosprávy veľmi dobré výsledky. Zároveň s účinnosťou od 1.1.2013 podľa § 5 ods.2 zák.č.253/2004 Zz schvaľuje plat starostky obce v sume, ktorá sa rovná zvýšeniu minimálneho platu o 10%, t.j. na konečnú sumu 990,00 € a nárok na stravné lístky za každý odpracovaný deň v hodnote 3,00 €.“ Za tento návrh hlasovali poslanci nasledovne:

Hlasovanie:

Prítomní 5

Za 5 (p.Klištincová, Kobora, Kohýl, Majková, Matušniaková)

Proti 0

Zdržal sa hlasovania 0

Podľa príslušných ustanovení zák.č.369/1990 sa zároveň upravuje aj plat kontrolóra obce v závislosti od priemernej mesačnej mzdy zamestnanca v NH SR za predošlý rok. Podľa údajov ŠÚ SR táto suma predstavuje 805,00 €. Výpočet mzdy kontrolórky obce za rok 2013 bude nasledovný:

805,00€ x koeficient 1,15 x úväzok 10% = 92,58 € = po zaokrúhlení 93,00 €

Na základe týchto skutočností bol prednesený návrh:“ Obecné zastupiteľstvo v súlade so zák. č.369/1990 Zz s účinnosťou od 1.1.2013 schvaľuje plat kontrolórky obce v sume 93,00 € mesačne.“

Hlasovanie:

Prítomní 5

Za 5 (p.Klištincová, Kobora, Kohýl, Majková, Matušniaková)

Proti 0

Zdržal sa hlasovania 0

7. Starostka obce oboznámila poslancov so skutočnosťou, že obec podala žiadosti o poskytnutie dotácie z Ministerstva vnútra SR na kamerový systém ako prevenciu kriminality a z Ministerstva kultúry SR na zachovanie kultúrneho dedičstva – úpravu hrobky Appelovcov v obci. Uvedené informácie obecného zastupiteľstvo berie na vedomie.

Vzhľadom na skutočnosť, že k dnešnému programu rokovania neboli prednesené žiadne ďalšie návrhy a pripomienky, starostka poďakovala prítomným za účasť a zasadnutie ukončila.

Starostka obce: p. Helena Mesárošová, v.r.

Overovatelia: p. Miroslav Kohýl, v.r.

 p. Peter Kobora, v.r.

Zapisovateľka : Henrieta Korcová, v.r.

V Šalgočke 15.03.2013